STANLY รถทับกำไร.!
บริษัท ไทยสแตนเลย์การไฟฟ้า จำกัด (มหาชน) หรือ STANLY แม้ไม่ใช่หุ้นพิมพ์นิยมของนักลงทุน หลายคนไม่รู้จัก เนื่องจากสภาพคล่องต่ำ แถมราคาสูง เทรดกันที่ 150 กว่าบาท เกินเอื้อมสำหรับรายย่อย...
5 ส.ค. 2563

สำนักข่าวรัชดา
บริษัท ไทยสแตนเลย์การไฟฟ้า จำกัด (มหาชน) หรือ STANLY แม้ไม่ใช่หุ้นพิมพ์นิยมของนักลงทุน หลายคนไม่รู้จัก เนื่องจากสภาพคล่องต่ำ แถมราคาสูง เทรดกันที่ 150 กว่าบาท เกินเอื้อมสำหรับรายย่อย…
แต่จริง ๆ แล้วหุ้นตัวนี้จัดเป็นหุ้นที่น่าสนใจตัวหนึ่ง…มีผลประกอบการเติบโตต่อเนื่อง มีรายได้ระดับหมื่นล้าน ส่วนกำไรเกือบแตะ 2 พันล้าน โดยจะเติบโตไปกับยอดขายรถยนต์ เนื่องจากเป็นผู้ผลิตอุปกรณ์ส่องสว่างยานยนต์ เช่น หลอดไฟ ชุดโคมไฟ
ในรอบ 10 ปีที่ผ่านมามีสะดุดไปครั้งหนึ่งก็ตอนเกิดเหตุการณ์น้ำท่วมใหญ่ปี 2554 โรงงานถูกน้ำท่วม จนพลิกมาขาดทุน แต่ก็ทำให้หุ้น STANLY เป็นที่รู้จักมากขึ้น ซึ่งหลังจากเหตุการณ์น้ำท่วมคลี่คลาย…หุ้น STANLY ก็เงียบหายไป
หุ้น STANLY ถูกพูดถึงอีกครั้ง…หลังจากอุตสาหกรรมยานยนต์เจอพิษโควิดขวิดไปเต็ม ๆ จนส่งผลให้ยอดส่งออกรถยนต์เดือน มิ.ย. 2563 อยู่ที่ 50,549 คัน ลดลงจากเดือนเดียวกันของปีก่อน 48.71% เป็นการลดลงทุกตลาด และมีมูลค่าการส่งออก 29,238.83 ล้านบาท ลดลงจากเดือนเดียวกันของปีก่อน 43.06%
ส่งผลให้ในช่วง 6 เดือนแรกของปีนี้ (ม.ค.-มิ.ย. 2563) มียอดส่งออกรถยนต์รวมทั้งสิ้น 350,550 คัน ลดลงจากช่วงเดียวกันของปีก่อน 37.39% มูลค่าการส่งออก 187,979.53 ล้านบาท ลดลง 34.09%
ขณะที่ ยอดการผลิตรถยนต์ในเดือน มิ.ย. 2563 มีทั้งสิ้น 71,704 คัน ลดลงจากเดือนเดียวกันของปีก่อน 58.52% จากการผลิตเพื่อส่งออกที่ลดลง 49.19% และผลิตเพื่อจำหน่ายในประเทศ ลดลง 67.39% ส่งผลให้จำนวนรถยนต์ที่ผลิตได้ในช่วง 6 เดือนแรกของปีนี้ มีจำนวนทั้งสิ้น 606,132 คัน ลดลงจากช่วงเดียวกันของปีก่อน 43.14%
เมื่ออุตสาหกรรมยานยนต์ทรุดหนัก…STANLY ถูกมองว่าจะได้รับผลกระทบมากน้อยแค่ไหน..? แค่เป็นแผลถลอกปอกเปิก หรือต้องนอนไอซียู
ปากฏว่าเจ็บหนัก…ซึ่งบังเอิ๊ญบังเอิญงบไตรมาส 1/2563 (เม.ย.-มิ.ย.) ของ STANLY เจอพิษโควิดพอดิบพอดี ทำให้ยอดขายและการผลิตลดลงอย่างมากจนต่ำกว่า Economical of Scale ในการผลิต โดยมียอดขาย 1,718 ล้านบาท ลดลง 1,700 ล้านบาท หรือ 49.73% จากช่วงเดียวกันของปีก่อนที่มียอดขาย 3,418 ล้านบาท
ในส่วนของรถยนต์มีการผลิต 152,450 คัน ลดลง 69.78% จากช่วงเดียวกันของปีก่อนที่มียอดการผลิต 504,458 คัน แบ่งเป็นยอดส่งออก 100,269 คัน ลดลง 61.44% ส่วนยอดขายภายในประเทศ 128,540 คัน ลดลง 50.60%
ส่วนรถจักรยานยนต์มียอดการผลิต 206,005 คัน ลดลง 55.56% จากช่วงเดียวกันของปีก่อนที่มียอดการผลิต 463,589 คัน โดยมียอดขายในประเทศ 301,159 คัน ลดลง 30.25%
ในขณะที่ต้นทุนยังคงที่ ไม่ว่าจะเป็นค่าเสื่อมราคา ค่าแรง และค่าใช้จ่ายอื่น ๆ เนื่องจากยังเปิดดำเนินงานปกติ
ส่งผลให้พลิกมาขาดทุนสุทธิ 184 ล้านบาท จากช่วงเดียวกันของปีก่อนที่มีกำไร 334 ล้านบาท
STANLY จึงตกอยู่ในสถานการณ์รถทับกำไรไปโดยปริยาย…
เป็นการออกสตาร์ตที่ไม่ดีเลย…ในขณะที่ค่ายอื่น ๆ มีกระสุนตุนไว้แล้วจากไตรมาส 1/2563 (ม.ค.-มี.ค.) ที่ยังดีอยู่…แต่ STANLY ประเดิมไตรมาสแรกมาก็แย่เลย
ทำให้สุ่มเสี่ยงว่าปีนี้อาจปิดสถานะด้วยตัวเลขขาดทุนอีกครั้ง เนื่องจากวิกฤติครั้งนี้น่าจะหนักหนาสาหัส เพราะไม่ใช่แค่ตลาดในประเทศเท่านั้น แต่เป็นทั้งโลก…
ก็น่าติดตามว่าไตรมาส 2 STANLY จะฟื้นหรือไม่ หลังจากหลาย ๆ ประเทศเริ่มคลายล็อกดาวน์
แต่เอ๊ะ..!! ดูสภาพ STANLY เป็นอย่างนี้…มันทำให้นึกถึงหุ้นชิ้นส่วนยานยนต์ตัวอื่น ๆ เช่น บริษัท อาปิโก ไฮเทค จำกัด (มหาชน) หรือ AH และ บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT ซึ่งจะประกาศงบไตรมาส 2/2563 (เม.ย.-มิ.ย.) เร็ว ๆ นี้
สภาพน่าจะไม่ต่างกัน…ว่ามะ..!!
…อิ อิ อิ…